เมืองไทยฯทุ่ม190ล้านบาทเปิดสาขาย่อย
เมืองไทยประกันภัย ทุ่มงบกว่า 190 ล้านบาท เปิดสาขาย่อย 16 แห่งทั่วประเทศ
30 ต.ค. 2555

เมืองไทยประกันภัย ทุ่มงบกว่า 190 ล้านบาท เปิดสาขาย่อย 16 แห่งทั่วประเทศ 
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย เปิดเผยว่า บริษัทใช้งบประมาณในการก่อสร้างและตกแต่งรวมทั้งค่าบริการจัดการสาขาย่อย 16 แห่งทั่วประเทศ 190 ล้านบาท เพื่อการให้บริการที่สะดวกรวดเร็ว ปรับปรุงการบริการให้เข้าถึงกลุ่มลูกค้า และช่องทางการขายที่หลากหลายได้อย่างมีประสิทธิภาพยิ่งขึ้น ตลอดจนเป็นการขยายขีดความสามารถด้านการบริหารจัดการ เพื่อให้สามารถครอบคลุมพื้นที่ทั่วประเทศ 
“3 ไตรมาสที่ผ่านมา บริษัทมีการเติบโตของเบี้ยประกันภัย ประมาณ 30% ซึ่งเป็นการเติบโตจากทุกช่องทางขายที่มีความหลากหลาย” นางนวลพรรณ กล่าว
นางนวลพรรณ กล่าวว่า บริษัทมีตัวแทนรายเดี่ยวที่มีศักยภาพในการให้บริการเพิ่มขึ้นอีก 250 ราย และมีตัวแทนที่ตั้งเป็นสำนักงานตัวแทนอีก 350 ราย ทั่วประเทศในการให้บริการแก่ลูกค้าได้อย่างทั่วถึง 
นอกจากนี้ บริษัทได้เริ่มต้นในการให้บริการขายผลิตภัณฑ์พื้นฐาน ผ่านระบบ eCommerce ซึ่งเป็นการขายประกัน OnLine เพื่อตอบสนองกลุ่มลูกค้าที่ใช้บริการทางอินเทอร์เน็ตตลอด 24 ชั่วโมงทุกวัน ซึ่งอยู่ระหว่างการพัฒนาระบบข้อมูล และจะใช้ช่องทางนี้ในการให้ความรู้แก่กลุ่มลูกค้า หรือบุคคลต่างๆ ที่สนใจในเรื่องของประกันภัย